Mindenki ettől félt: felrobbantak az árak Amerikában
Jelentős mértékben nőtt az infláció az Egyesült Államokban áprilisban. Az áremelkedés önmagában nem számít meglepetésnek, a frissen közölt adat viszont messze meghaladja az elemzői várakozásokat és bőven a Fed célszintje felett van. Az április inflációt nagy várakozás övezte, mert ekkor jelentkezik először a tavalyi alacsony bázis hatása, a várhatóan megugró árak pedig már év eleje óta aggodalmat okoztak a piacokon. Az infláció emelkedését az amerikai költségvetési élénkítés is támogathatta.
A fogyasztói árindex 4,2%-kal nőtt az Egyesült Államokban áprilisban az előző év azonos időszakához képest, ez messze meghaladja az elemzői várakozásokat - a konszenzus 3,6%-os emelkedést várt a márciusi 2,6% után. Az energia- és élelmiszerárak nélkül mért index 3%-kal nőtt, ami szintén jócskán magasabb az elemzők által prognosztizált 2,3%-nál, márciusban ez még 1,6%-kal nőtt.
Ekkora áremelkedésre az elmúlt 10 évben egyszer sem volt példa.
A fogyasztói árindex 0,8%-kal nőtt az előző hónaphoz képest, az energia- és élelmiszerárak nélkül mért magindex emelkedése 0,9% az előző hónaphoz képest.
Az infláció gyorsulása jóval a várakozásokon felül alakult.
Az áremelkedés önmagában nem számít meglepetésnek, a tavalyi alacsony bázis miatt várható volt, hogy idén áprilisban és májusban jelentős emelkedést látunk. A piaci aggodalmakat viszont fűtik az inflációs várakozások, mivel a befektetők egy lehetséges monetáris szigorítástól tartanak. A jelenlegi emelkedés mértéke pedig aggasztó abból a szempontból, hogy az előzetes becslések is túl óvatosnak bizonyultak.
A Fed már korábban jelezte, hogy az infláció tavaszi megemelkedését rugalmasan kezeli, és célja továbbra is a laza monetáris kondíciók fenntartása mindaddig, amíg a foglalkoztatottság el nem éri a válság előtti szintet. A foglalkoztatottsági adatok javulása áprilisban megtört, így a piaci aggodalmak a várható Fed-szigorítás miatt átmenetileg mérséklődtek. A mai közlés viszont alighanem újra fokozni fogja a befektetők aggodalmát.
Az inflációval kapcsolatban a fő kérdés, hogy a gazdaságok újranyitásával és az amerikai költségvetési élénkítésekkel mennyire válik tartóssá a magas áremelkedés, hiszen ha az infláció hosszabb távon is a Fed 2%-os célszintje felett marad, akkor elkerülhetetlen lesz a beavatkozás a jegybank részéről. Az áprilisi infláció megugrásában már jelentkezhetett a kormány fiskális csomagja, amely során 1900 milliárd dollárt helyeznek ki a gazdaságba. Ezek döntő része keresletélénkítő intézkedésekre megy (például egyszeri juttatás a háztartásoknak, vagy a munkanélküli segély megemelése).
A Fed azonban nem elsősorban a fogyasztói árindexet, hanem a személyes fogyasztások indexét nézi, ennek április adatát viszont később közlik. Kérdéses viszont, hogy egy ilyen mértékű áremelkedésre a jegybank mit lép majd. A jegybank alelnöke, Richard Clarida hamarosan beszédet tart, szavaira figyelni fognak a befektetők.
A dollár jegyzésében is jelentős mozgás látható a hír hatására. A befektetők azonnal elkezdhették árazni a Fed esetleges beavatkozását, a dollár több mint 0,4%-ot erősödött a hírre. A határidős amerikai indexekben is megjelent a hatás, a Nasdaq határidős indexe 1,5%-ot esett.
További részletek hamarosan.
Címlapkép: Getty Images
infláció, áremelkedés, USA, gazdaság amerika,